薄薄酒二章  其二
作者：黄庭堅
朝代：宋

paragraphs: 薄酒終勝飲茶，醜婦不是無家。
醇醪養牛等刀鋸，深山大澤生龍蛇。
秦時東陵千戶食，何如青門五色瓜。
傳呼鼓吹擁部曲，何如春雨一池蛙。
性剛太傅促和藥，何如羊裘釣煙沙。
綺席象牀琱玉枕，重門夜鼓不停撾。
何如一身無四壁，滿船明月卧蘆花。
吾聞食人之肉，可隨以鞭朴之戮。
乘人之車，可加以鈇鉞之誅。
不如薄酒醉眠牛背上，醜婦自能搔背痒。